Diari Oficial de la Generalitat Valenciana


Sumari del DOGV 7773, del 03-05-2016 (2016/3016)

Consulta preliminar de mercat per a la presentació i selecció de continguts d'animació per a la pròxima televisió autonòmica de la Comunitat Valenciana.
--------------------------------------------------------------------------------------------------------------------------------------------------------

### Dades del document

Número de DOGV
:   7773

Data del DOGV
:   03-05-2016

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2016/3016


Data del document
:   29-04-2016

Organisme emissor
:   Presidència de la Generalitat

Tipus de document
:   Anunci

Descriptors 

:   * contracte de serveis

Consulta preliminar de mercat per a la presentació i selecció de continguts d'animació per a la pròxima televisió autonòmica de la Comunitat Valenciana. [2016/3016]  
L'article 40 de la Directiva 2014/24/UE, del Parlament Europeu i del Consell, de 26 de febrer de 2014, sobre contractació pública, per la qual es deroga la Directiva 2004/18/CE, estableix:  
«Abans d'iniciar un procediment de contractació, els poders adjudicadors podran realitzar consultes del mercat amb vista a preparar la contractació i informar els operadors econòmics sobre els seus plans i els seus requisits de contractació.  
Per a això, els poders adjudicadors podran, per exemple, sol·licitar o acceptar l'assessorament d'experts o autoritats independents o de participants en el mercat, que podrà utilitzar-se en la planificació i el desenvolupament del procediment de contractació, sempre que aquest assessorament no tinga per efecte falsejar la competència i no done lloc a vulneracions dels principis de no-discriminació i transparència».  
Sobre la base d'aquest precepte s'efectua la present consulta.  
  
Objecte  
Amb l'objecte de disposar de materials audiovisuals originals i de qualitat per a l'emissió en la pròxima televisió pública de la Comunitat Valenciana, la Secretaria Autonòmica de Comunicació de la Generalitat publica aquesta consulta per a la presentació i selecció de continguts d'animació.  
Es podran presentar tant materials realitzats i acabats, com projectes desenvolupats per a dur a terme la seua producció.  
Aquesta convocatòria té com a principi fonamental garantir la transparència de tot el procés de presentació i selecció de projectes de continguts audiovisuals destinats a l'emissió en la futura televisió autonòmica.  
  
La present convocatòria també pretén dinamitzar i impulsar la indústria i el sector audiovisual, estimular la creació, i potenciar el talent, la cultura i la llengua valenciana.  
  
Continguts audiovisuals objecte de la present consulta  
Els projectes presentats han de ser originals.  
Els materials realitzats que es presenten per a la compra de drets d'emissió han d'haver sigut realitzats en els últims anys. No podran haver sigut adquirits sobre projecte prèviament per l'anterior canal valencià de televisió autonòmica.  
Els continguts audiovisuals han de complir els principis d'un canal públic de radiodifusió i per tant han de cobrir les necessitats d'informació, entreteniment, difusió educativa, cultural i de servei públic, atenent la necessitat d'obtindre èxit, incidència social i lideratge d'audiència.  
  
Els formats que es podran presentar a aquesta convocatòria són:  
1. Sèries infantils de diferents duracions en funció del target i el format.  
2. Curtmetratges i peces d'ajust de programació de fins a 20 minuts de duració.  
Aquells projectes que per les seues característiques tinguen terminis molt llargs de producció, es traslladarà la seua finalització a la direcció de la nova televisió pública, la llei de la qual es tramita actualment.  
  
  
Format de presentació  
La presentació dels projectes s'efectuarà de la manera següent:  
1. Dossier imprés en format DIN-A4 enquadernat.  
2. Dossier electrònic, via adreça electrònica.  
El projecte ha de contindre:   
A) Informació del projecte:  
- Títol  
- Gènere del projecte  
- Sinopsi o descripció de la idea (1 foli)  
- Proposta de programació: target / horari  
- Proposta multiplataforma (relació amb web, mòbils, xarxes socials, etc.)  
- Criteris de realització. Elements per a la visualització del projecte.  
  
- Preguió o escaleta  
- Enllaç a tràiler o vídeo promocional (en el cas que se'n dispose)  
  
- Proposta de director i currículum  
- Proposta de guionistes i currículum  
- Proposta de col·laboradors i currículum  
- Calendari i pla de treball  
- Bíblia gràfica que continga:  
- Memòria dels conceptes clau que desenvolupa la sèrie. Valors per edats.  
- Descripció de personatges  
- Guió o tractament  
- Memòria amb criteris de realització i de desenvolupament gràfic.  
- Memòria de producció.  
B) Proposta econòmica  
- Pressupost en model oficial i resum.  
- Pla de finançament explicatiu, amb aportacions, si n'hi ha, de coproductors i/o patrocinadors, detallant la quantitat que se sol·licita.  
- Indicar la part que estiga prevista produir de forma associada.  
Per a la presentació dels projectes ja realitzats s'entregarà:  
Dossier imprés en format DIN-A4 enquadernat que continga:  
- Enllaç d'accés al visionat del material o tres còpies en DVD.  
- Fitxa tècnica i artística  
- Any de producció  
- Versions i idiomes de què es disposa  
- Coproductors que han participat en la producció  
- Relació d'ajudes públiques rebudes per al projecte  
- Exhibició realitzada en sales, TV, web, etc.  
- Informació de contractes de distribució, coproducció, vendes, obligacions i compromisos contrets amb altres mitjans i canals de distribució, així com finestres reservades  
- Premis obtinguts  
- Preu de venda dels drets d'emissió i proposta de finestra  
  
  
Entrega  
Els projectes es presentaran en el Registre de Presidència de la Generalitat situat al carrer d'En Bou, 9-11. 46011 València.  
A més es podran presentar per correu postal en la mateixa adreça i per correu electrònic a l'adreça orkbrdgxtglalmqeo@vrt.yk  
Data límit de presentació: 31 de maig de 2016.  
  
Comissió de valoració  
Els criteris específics de valoració és faran públics abans del procés de selecció.  
Tant la valoració dels projectes com dels materials de continguts audiovisuals es durà a terme amb el suport de l'Alt Consell Consultiu de Radiodifusió, Televisió i Altres Mitjans de Comunicació i, si és el cas, amb l'ajuda d'assessors professionals que tindran les limitacions previstes en l'article 41 de la Directiva 2014/24/UE, del Parlament Europeu i del Consell, de 26 de febrer de 2014, sobre contractació pública.  
  
La valoració dels projectes es realitzarà d'acord amb l'article 2.1 de la Llei 12/2015 per a la recuperació del servei públic de radiodifusió i televisió d'àmbit autonòmic, de titularitat de la Generalitat, que menciona expressament: «El servei públic de radiodifusió i televisió tindrà com a objectius fonamentals contribuir a la vertebració territorial de la nostra Comunitat, així com la difusió de la nostra cultura, la nostra llengua, la nostra història i els nostres trets identitaris i fomentar el sector audiovisual valencià».  
Es valorarà:  
a) Qualitat. Projectes que desenvolupen temes educatius, socials i culturals de manera divulgativa, entretinguda i lúdica. Amb valors de respecte i de cohesió social que contribuïsquen a la creació de referents de prestigi i a la recuperació de l'autoestima social.  
b) Innovació. Projectes creatius que permeten la innovació tecnològica i l'estímul del talent, l'experimentació i la creativitat. Projectes pensats per a emetre's en qualsevol plataforma i que tinguen en compte la difusió transmèdia i multisuport.  
c) Cultura i llengua valenciana. Projectes que difonguen aspectes relacionats amb la cultura, la història o la societat de la Comunitat Valenciana i que contribuïsquen a vertebrar el territori. Es valoraran aquells projectes que ajuden a la normalització de la llengua valenciana i que impulsen la projecció de la cultura i la llengua valenciana a nivell nacional i internacional.  
d) Economia. Es valoraran els projectes més avantatjosos econòmicament en relació qualitat preu, així com els projectes que estiguen finançats en part, que compten amb un coproductor o patrocinador. Aquestes aportacions seran positives sempre que els acords aconseguits amb els coproductors o patrocinadors siguen compatibles amb les necessitats dins del termini i en la forma corresponent amb l'emissió en la ràdio televisió autonòmica.  
e) Recuperació del sector audiovisual de la Comunitat. Es valoraran accions i contractes de serveis i/o personal que propicien la recuperació del sector audiovisual de la Comunitat Valenciana.  
  
Tramitació  
La decisió dels projectes i materials seleccionats per la comissió de valoració es publicarà en el Diari Oficial de la Comunitat Valenciana i en la pàgina web de la Generalitat i no atorgarà cap dret a favor dels participants seleccionats.  
La preparació, adjudicació, efectes i extinció dels contractes que es realitzen com a conseqüència dels projectes i materials seleccionats, s'efectuarà, en cada cas, d'acord amb el que estableix la vigent legislació de contractes del sector públic, segons el tipus de contracte que pertoque.  
  
València, 29 d'abril de 2016.- El secretari autonòmic de Comunicació i president de l'ACC-RTV: José M.ª Vidal Beltrán.